**Ministru kabineta noteikumu projekta „Higiēnas prasības kosmētiskā iedeguma pakalpojuma sniegšanai ” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Epidemioloģiskās drošības likuma (turpmāk – Likums) 38.1 panta pirmā un trešā daļa, likuma „[Par atbilstības novērtēšanu](http://likumi.lv/doc.php?id=63836)” [7. panta](http://likumi.lv/doc.php?id=63836#p7) pirmā daļa un Reklāmas likuma 7.panta otrā daļa.  Ar Ministru kabineta 2017. gada 31. maija rīkojumu Nr. 269 “Par Veselības aprūpes pakalpojumu onkoloģijas jomā uzlabošanas plānu 2017.-2020. gadam” apstiprinātā plāna 2.sadaļas 1.2.apakšpunkts.  Ministru prezidenta 2013.gada 25.septembra rezolūcija Nr.20/L-2402-jur-kol. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 38.1 panta pirmā daļa paredz, ka Ministru kabinets nosaka higiēnas prasības paaugstināta riska subjektiem. Saskaņā ar Likumu paaugstināta riska subjekts ir tiesību subjekts, kura darbības veids ir pakalpojuma sniegšana patērētājiem un kura darbības vai izmantojamo iekārtu darbības dēļ var plaši izplatīties infekcijas slimības vai kura darbība ir saistīta ar veselību ietekmējošo faktoru kaitīgo iedarbību un kurš ir pakļauts epidemioloģisko drošību regulējošo normatīvo aktu prasībām. Ņemot vērā iepriekš minēto, Ministru kabineta noteikumu projektā „Higiēnas prasības kosmētiskā iedeguma pakalpojumu sniegšanai” (turpmāk – Projekts) paaugstināta riska subjekts ir saimnieciskās darbības veicējs, kas sniedz kosmētiskā iedeguma pakalpojumu un kura darbība ir saistīta gan ar infekcijas slimību izplatības risku, gan arī ar tādu pakalpojuma sniegšanai izmantojamo ierīci, kas rada nelabvēlīgu ietekmi uz cilvēku veselību. Saskaņā ar Likuma 1.panta 37.punktā noteikto, higiēna ir nosacījumu un praktisku pasākumu kopums, kas nepieciešams, lai samazinātu vai likvidētu vides faktoru (fizikālo, ķīmisko, bioloģisko) iespējami kaitīgo iedarbību, garantējot drošu un cilvēka veselībai nekaitīgu vidi un pakalpojumu sniegšanu.  Ultravioletais starojums ir viens no fizikālajiem vides faktoriem, kam ir nelabvēlīga ietekme uz cilvēka veselību, tādēļ kosmētiskā iedeguma pakalpojuma sniedzēji ir uzskatāmi par paaugstināta riska subjektu un ir nepieciešams noteikt nosacījumus un prasības praktisku pasākumu kopumam (pakalpojuma sniegšanas nosacījumiem, telpām, iekārtām un pakalpojuma sniedzēja kvalifikācijai), kas nepieciešami, lai samazinātu ultravioletā starojuma nelabvēlīgo ietekmi uz cilvēku veselību pakalpojuma saņemšanas laikā.  Savukārt likuma „Par atbilstības novērtēšanu” 7.panta pirmā daļa nosaka, ka konkrētā atbilstības novērtēšanas objekta būtiskās prasības un to ievērošanas uzraudzības mehānismu pēc atbildīgās ministrijas priekšlikuma nosaka Ministru kabinets.  Ņemot vērā ultravioletā starojuma iekārtu kosmētiskā iedeguma iegūšanai darbības iespējamo negatīvo ietekmi un pamatojoties uz minēto likumu deleģējumu, ir izdoti Ministru kabineta 2010.gada 7.septembra noteikumi Nr.834 „Noteikumi par kosmētiskā iedeguma iegūšanas pakalpojuma higiēnas un nekaitīguma prasībām un šo prasību uzraudzības kārtību” (turpmāk – noteikumi Nr.834), lai noteiktu higiēnas prasības kosmētiskā iedeguma pakalpojuma sniegšanai un būtiskās prasības ultravioletā starojuma iekārtām un to uzraudzības kārtību.  Reklāmas likuma 7.panta otrā daļa nosaka, ka Ministru kabinets var noteikt papildu prasības attiecībā uz atsevišķu preču, preču grupu vai pakalpojumu reklāmas saturu, noformējumu vai izplatīšanas kārtību (arī reklāmas izplatīšanas kārtību atsevišķos masu informācijas līdzekļos). Izvērtēts, ka papildu prasības attiecībā uz reklāmas izplatīšanas kārtību Projektā noteikt nav nepieciešams, jo jebkurā gadījumā publicējot reklāmu par kosmētiskā iedeguma pakalpojumu ir jāievēro Projekta 13. un 14.punktā noteiktās papildus prasības pakalpojuma reklāmai. Ņemot vērā kosmētiskā iedeguma pakalpojuma iespējamo nelabvēlīgo ietekmi uz veselību, Projektā ir ietvertas papildus prasības kosmētiskā iedeguma pakalpojuma reklāmas saturam un noformējumam.  Ar Ministru kabineta 2017. gada 31. maija rīkojumu Nr. 269 “Par Veselības aprūpes pakalpojumu onkoloģijas jomā uzlabošanas plānu 2017.-2020. gadam” apstiprinātā plāna 2.sadaļas 1.2.apakšpunktā Veselības ministrijai noteikts 2018.gada pirmajā pusgadā pilnveidot prasības kosmētiskā iedeguma pakalpojumu sniedzējiem, veicot grozījumus normatīvajos aktos un nosakot vairākas prasības, piemēram, prasību nodrošināt kvalitatīvu klientu informēšanu par mākslīgā ultravioletā starojuma radītajiem riskiem veselībai, tai skaitā par mākslīgā ultravioletā starojuma kancerogēno ietekmi.  Ministru prezidenta 2013.gada 25.septembra rezolūcijā Nr.20/L-2402-jur-kol Veselības ministrijai tika uzdots izvērtēt biedrības „Dermatologi pret ādas vēzi” un Latvijas Dermatologu biedrības priekšlikumus un lemt par grozījumu veikšanu noteikumos Nr.834. Līdz ar to Veselības ministrija 2013.gada 28.oktobrī organizēja sanāksmi, kurā piedalījās pārstāvji no biedrības „Dermatologi pret ādas vēzi”, Latvijas Dermatologu biedrības, Finanšu ministrijas, Slimību profilakses un kontroles centra, Patērētāju tiesību aizsardzības centra un Veselības inspekcijas (turpmāk – Inspekcijas). Sanāksmes laikā tika apspriests biedrības „Dermatologi pret ādas vēzi” un Latvijas Dermatologu biedrības iesniegums par ultravioletā starojuma negatīvo ietekmi uz cilvēka organismu ar priekšlikumiem kā uzlabot dermatoonkoloģisko situāciju valstī un tika nolemts, ka nepieciešams veikt grozījumus noteikumos Nr.834.  Šobrīd noteikumos Nr.834 ir noteikts, ka kosmētiskā iedeguma iegūšanas pakalpojumu var saņemt personas līdz 18 gadu vecumam, uzrādot ģimenes ārsta vai dermatologa izziņu, kas derīga sešus mēnešus, ka veselības stāvoklis ir atbilstošs pakalpojuma saņemšanai. Kā liecina speciālistu pieredze, Latvijā nepilngadīgās personas vidēji pirmo reizi izmanto ultravioletā starojuma iekārtas 14,8 gadu vecumā[[1]](#footnote-1), kas ir ļoti augsts rādītājs, ņemot vērā, ka agrīna ādas pakļaušana ultravioleto staru iedarbībai palielina saslimšanu ar ļaundabīgajiem ādas audzējiem, tai skaitā, ar melanomu.  Projektā ietvertās prasības par to no kāda vecuma patērētājam var sniegt pakalpojumu, pakalpojuma sniegšanas nosacījumi, pienākums lūgt patērētājam uzrādīt personu apliecinošu dokumentu un aizpildīt patērētāja aptaujas anketu (tiek nodrošināts, ka patērētājs tiek informēts par riskiem) nav ierobežojumi pakalpojuma saņēmējiem, bet pakalpojuma sniedzējiem. Šīs prasības noteiktas, lai nodrošinātu drošāka pakalpojuma sniegšanu, lai samazinātu riskus patērētāju veselībai, kas saistīti ar sniedzamo pakalpojumu.  Projekta mērķi ir:  - samazināt dermatoonkoloģisko slimību provocējošo faktoru risku un nodrošināt patērētājiem iespēju saņemt higiēnas prasībām atbilstošāku pakalpojumu, novēršot pārmērīgu solāriju lietošanu;  - noteikt, ka kosmētiskā iedeguma pakalpojumu sniedz tikai pilngadīgām personām;  - noteikt prasības pakalpojumu sniedzējiem turpmāk uzskatāmāk un objektīvāk gan mutiski, gan rakstiski informēt pakalpojumu saņēmējus par ultravioletā starojuma radītajiem riskiem cilvēka veselībai,  - noteikt papildu prasības ultravioletā starojuma iekārtu izmantošanas pakalpojuma reklāmas saturam un noformējumam;  - noteikt prasību pakalpojuma sniedzēja nodarbināto personu apmācību programmas apmācībā ieviest obligātu ārstniecības personas dalību;  - samazināt slogu pakalpojumu sniedzējiem, svītrojot prasību veikt uzskaiti par pakalpojuma sniegšanas vietas un iekārtu tīrīšanu un dezinfekciju.  **1.** Starptautiskas organizācijas t.sk. Pasaules Veselības organizācija (turpmāk – PVO), Eiropas Komisijas Patēriņa preču zinātniskā komisija (European Commission’s Scientific Committee on Consumer Products), Nejonizējošā starojuma aizsardzības Starptautiskā Komisija (International Commission on Non-Ionizing Radiation Protection), Eiropas biedrība ādas vēža profilaksei (European society of skin cancer prevention) ir paudušas savu viedokli, ka ultravioletā starojuma iekārtas nedrīkstētu izmantot personas, kas jaunākas par 18 gadiem tieši paaugstinātā ādas vēža riska dēļ[[2]](#footnote-2),[[3]](#footnote-3),[[4]](#footnote-4),[[5]](#footnote-5).  Pamatojoties uz pierādījumiem par kaitīgo ultravioletā starojuma iekārtu ietekmi uz nepilngadīgo personu veselību daudzas valstis jau ir ieviesušas nosacījumu, ka pakalpojumu (ultravioletā starojuma iekārtu izmantošanu) drīkst sniegt personām, kuras nav jaunākas par 18 gadiem. Šāds nosacījums, piemēram, ir ieviests Francijā, Spānijā, Portugālē, Beļģijā, Nīderlandē, Lietuvā, Austrijā, Austrālijā, Lielbritānijā, Vācijā, Itālijā, Islandē, Norvēģijā u.c. valstīs. T.sk. pakalpojumu sniedzējiem par šī nosacījuma neievērošanu tiek paredzēts naudas sods, piemēram, Vācijā līdz pat 50 000 eiro.  Saskaņā ar Latvijā veikto pētījumu1 tikai 19.6% no 14 - 18 gadu veciem skolēniem, kuri lietojuši ultravioletā starojuma iekārtas, ticis prasīts uzrādīt personu apliecinošu dokumentu kā pašreiz noteikts noteikumos Nr.834.  Ņemot vērā iepriekš minēto, ka ultravioletā starojuma iekārtu izmantošana līdz 18 gadu vecumam palielina ādas vēža risku un Bērnu tiesību aizsardzības likumā noteikto bērna tiesību aizsardzības mērķi – bērna drošību, kā arī viņa veselības un dzīvības maksimālu aizsardzību, uzskatām, ka arī Latvijā būtu jānosaka, ka kosmētiskā iedeguma pakalpojumu drīkst sniegt tikai pilngadīgām personām. Minētā prasība ir viena no higiēnas prasībām, lai samazinātu kosmētiskā iedeguma kā viena no fizikālā vides faktora kaitīgo iedarbību, ņemot vērā to, ka ultravioletais starojums ir I kategorijas kancerogēns.  **2**. Ņemot vērā to, ka Projekts paredz kosmētiskā iedeguma pakalpojumu sniegt patērētājiem, kas ir pilngadīgi, ir nepieciešams paredzēt mehānismu, lai pakalpojuma sniedzējs varētu pārliecināties par patērētāja vecumu, tādēļ Projekta 7.punktā iekļauta prasība, ka nodarbinātās personas pienākums pirms pakalpojuma sniegšanas ir pārliecināties par personas vecumu, nepieciešamības gadījumā, pieprasot uzrādīt personu apliecinošu dokumentu. Savukārt personām pirms pakalpojuma saņemšanas pēc nodarbinātās personas uzaicinājuma jāuzrāda personu apliecinošu dokumentu.  **3**. Ņemot vērā pakalpojuma potenciālu radīt riskus cilvēku veselībai, ir jānosaka detalizētākas prasības pakalpojuma sniegšanai, lai nodrošinātu to, ka pirms pakalpojuma saņemšanas patērētājs ir apzinājies visus ar pakalpojuma saņemšanu saistītos riskus. Projekta 9.punktā noteikts, ka pakalpojuma sniedzējs izsniedz patērētājam patērētāja aptaujas anketu, kur iekļauta vismaz Projekta 1.pielikumā „Patērētāja aptaujas anketa” noteiktā informācija un patērētājs iepazīstas ar apmeklējumu uzskaites kartē sniegto informāciju, un aizpilda arī patērētāja aptaujas anketu. Tādā veidā patērētājs nodrošina pakalpojuma sniedzējam rakstisku informāciju par savu atbilstību pakalpojuma saņemšanai un piekrīt saņemt pakalpojumu, kā arī uzņemas atbildību, ka apzinās ultravioletā starojuma radītos riskus. Patērētāja aptaujas anketas mērķis ir nodrošināt, ka pakalpojuma sniedzējs saņem informāciju sauļošanās plāna izstrādei un vērst patērētāja uzmanību uz iespējamiem riskiem veselībai, tādējādi nodrošinot, ka patērētājs izvēlas pakalpojumu, apzinoties visus riskus. Pakalpojuma sniedzēja informācija par riskiem un anketas aizpildīšana paredz papildus izvērtēšanas soli patērētājam par to vai apliecināt, vai neapliecināt piekrišanu pakalpojuma saņemšanai. Ja pakalpojuma saņēmējs atsakās aizpildīt minēto anketu, pakalpojuma sniedzējs ir tiesīgs atteikt pakalpojuma sniegšanu. Projektā saglabāta noteikumu Nr. 834 prasība izsniegt patērētājam apmeklējumu uzskaites karti, kurā jānorāda arī Projekta 2.pielikumā noteiktā informācija par riskiem veselībai. Gadījumā, ja apmeklējuma uzskaites kartē nav izvietojama visa 2.pielikuma informācija, 2.pielikumā noteikto informāciju pievieno apmeklējuma uzskaites kartei.  **4.** Pakalpojuma sniedzējam pakalpojuma sniegšanas vietā šobrīd ir jānodrošina informācija par ultravioletā starojuma ietekmi, sauļošanās kontrindikācijām, pareiza sauļošanās režīma ieteikumiem un ādas tipiem. Šī informācija ir jāizvieto laukumā, kas nav mazāks par 21x30cm (A4 lapa) formātu (noteikumu Nr.834 9.punkts). Ņemot vērā, ka ultravioletais starojums rada risku cilvēku veselībai, ir svarīgi, lai persona pirms pakalpojuma saņemšanas būtu pietiekamā apjomā informēta par riskiem un pieņemtu izsvērtu lēmumu pakalpojuma saņemšanai.  Pēdējo gadu laikā starptautiski pētījumi uzrāda pietiekami daudz jaunus faktus par ultravioletā starojuma nelabvēlīgo ietekmi, t.sk. Starptautiskais vēža pētniecības centrs (International Agency for Research on Cancer) ir atzinis ultravioletā starojuma iekārtas par I. kategorijas kancerogēnu[[6]](#footnote-6). Patērētājiem pirms ultravioletā starojuma pakalpojumu saņemšanas ir jābūt informētiem par ultravioletā starojuma iekārtu izmantošanas risku, un šai informācijai arī jābūt izvietotai pakalpojuma sniegšanas vietā. Tādēļ Projektā ir papildināts patērētājam sniedzamās informācijas apjoms atbilstoši jaunākajiem zinātniskajiem atzinumiem, piemēram par ultravioletā starojuma kancerogēno ietekmi. Tāpat pakalpojuma sniedzējam ir jāsniedz patērētājam informācija par prasību sniegt pakalpojumu tikai pilngadīgām personām.  Līdz ar to, uzskatām, ka lai pakalpojuma saņēmējam būtu brīva iespēja iepazīties ar iepriekš minēto informāciju par ultravioletā starojuma iekārtas lietošanas nosacījumiem un riskiem veselībai, tā būtu jāizvieto pakalpojuma saņēmējam redzamā vietā – uzgaidāmajā telpā vai vietā, kā arī telpā, kur atrodas ultravioletā starojuma iekārta, norādīta atsevišķos laukumos, kas nav mazāki par 21 x 30 cm. Šajā apakšpunktā aprakstītās prasības iekļautas Projekta 12.punktā.   1. Ņemot vērā, ka ultravioletā starojuma iekārtu izmantošanas pakalpojumu reklāmās bieži vien tiek izmantota sabiedrību maldinoša informācija, kā arī saistībā ar to, ka Projektā noteikta prasība pakalpojumu sniegt tikai pilngadīgām personām, Projekta 13. un 14.punktā ir noteiktas prasības ultravioletā starojuma iekārtas izmantošanas pakalpojumu reklāmai, paredzot, ka:    1. pakalpojuma reklāmā jāiekļauj informācija, ka pakalpojumu sniedz patērētājiem, kas ir pilngadīgi, kā arī, ka pārmērīga ultravioletā starojuma iekārtu lietošana ir kaitīga cilvēka veselībai. Šai informācijai jāatvēl vismaz 10% no reklāmas apjoma, kā arī jāizvēlas tāds burtu izmērs, lai informācija aizņemtu lielāko tehniski iespējamo daļu no tekstam paredzētā laukuma;    2. aizliegts reklamēt ieguvumus cilvēka veselībai, tai skaitā par D vitamīna sintēzi, no ultravioletā starojuma iekārtu lietošanas un vispārējās ultravioletā starojuma iedarbības. Šāds aizliegums ir svarīgs, jo D vitamīna sintēze ir viens no biežākajiem maldinošajiem priekšstatiem par ultravioletā starojuma iekārtu labvēlīgo ietekmi, ko izmanto arī reklāmās, lai mudinātu cilvēkus izmantot ultravioletā starojuma iekārtas. Pasaulē pēdējo 30 gadu laikā nav pierādījumu par ultravioleta starojuma iekārtu radīto starojumu kā nozīmīgu D vitamīna avotu. Cilvēks ikdienā uzņemot pilnvērtīgu uzturu un pakļaujot saules ultravioletajam starojumam neapklātās ķermeņa daļas (rokas, seju, kaklu) uz 15 – 20 min, spēj pilnībā nodrošināt organisma prasības pēc D vitamīna. Savukārt D vitamīna trūkuma gadījumos to var uzņemt ar papildus D vitamīna preparātiem, nevis pakļaujot organismu ultravioletā starojuma iekārtu radītajam ļaundabīgo audzēju riskam.   Kā arī ņemot vērā, ka par pakalpojumiem sniegtās informācijas atbilstību, kā arī reklāmas un komercprakses atbilstību normatīvajos aktos noteiktajām prasībām uzrauga Patērētāju tiesību aizsardzības centrs, Projekta 5.punkts paredz, ka ultravioletā starojuma iekārtu izmantošanas pakalpojumu reklāmās sniegtās informācijas uzraudzību veiks Patērētāju tiesību aizsardzības centrs.   1. Noteikumu Nr.834 10.punkts nosaka, ka solārijā nodarbinātajai personai ir pienākums novērtēt patērētāja ādas stāvokļa atbilstību pakalpojuma saņemšanai un sniegt konsultāciju par piemērotāko sauļošanās režīmu. Tomēr patērētāja ādas stāvokli nodarbinātā persona ne vienmēr var novērtēt, jo kontaktējoties ar pakalpojuma saņēmēju var novērtēt tikai no drēbēm brīvās daļas (rokas, seju, kaklu), kas nesniedz informāciju par patērētāja ādas stāvokli kopumā. Tāpat nodarbinātajai personai nav specifiskas izglītības, lai pilnībā spētu izvērtēt patērētāja ādas stāvokli, tādēļ daudz lietderīgāk ir noteikt, ka nodarbinātā persona izvērtē cilvēka ādas fototipu. Tādēļ Projekta 9.3. apakšpunktā iekļauta prasība, ka nodarbinātā persona atkarībā no patērētāja ādas fototipa, kā arī Patērētāja aptaujas anketā sniegtās informācijas, izveido patērētāja sauļošanās plānu, iekļaujot tajā informāciju par to cik bieži un cik ilgi patērētājam ir ieteicams izmantot ultravioletā starojuma iekārtu, minēto informāciju ierakstot apmeklējuma uzskaites kartē. 2. Šobrīd noteikumu Nr.834 13. un 14.punkts nosaka, ka pakalpojuma sniedzējs izstrādā telpu tīrīšanas un dezinfekcijas plānu, kā arī veic uzskaiti par telpu, iekārtu un aprīkojuma apkopi. Tomēr jāņem vērā to, ka no higiēnas un epidemioloģiskās drošības viedokļa galvenais ir, lai telpas būtu tīras un uzkoptas (par ko var pārliecināties arī kontroles laikā).   Tādēļ noteikumu Nr. 834. 13. un 14.punktu ir nepieciešams vienkāršot, Projekta 17. un 24.punktā nosakot prasības, ka pakalpojuma sniedzējs nodrošina ultravioletā starojuma iekārtu tīrīšanu un dezinficēšanu pēc katras izmantošanas, saskaņā ar dezinfekcijas plānu, bet neveicot uzskaiti par telpu, ultravioletā starojuma iekārtu vai aprīkojuma tīrīšanu un dezinficēšanu. Tādēļ, lai samazinātu nevajadzīgu slogu pakalpojumu sniedzējiem, tiek svītrota obligātā prasība veikt uzskaiti par pakalpojuma sniegšanas vietas telpas, iekārtas vai aprīkojuma tīrīšanu vai dezinfekciju. Tas neizslēdz iespēju pakalpojumu sniedzējiem turpināt to veikt pēc savas izvēles.     1. Pamatojoties uz likuma „Par atbilstības novērtēšanu” 7.panta pirmo daļu šobrīd noteikumu Nr.834 15. -18.punktā ir noteiktas būtiskās prasības ultravioletā starojuma iekārtu tehniskajiem parametriem t.sk. par darba stundu uzskaites un sauļošanās laika mērītājiem, ventilācijas sistēmām, automātisko atslēgšanās sistēmu, maksimālo efektīvo ultravioletā starojuma līmeni un tehnisko dokumentāciju, kas bez izmaiņām iekļautas arī Projekta 18., 19. un 20. punktā. Savukārt Projekta 21.punkts nosaka būtisko prasību uzraudzību, nosakot prasības ultravioletā starojuma iekārtas radītā ultravioletā starojuma mērījumu veikšanai. Inspekcijas veiktajiem mērījumiem, kas uzrāda pārsniegumu, ir nepieciešams veikt apstiprinošus mērījumus, kas jāveic laboratorijām, kas atbilstoši akreditētas. Tādēļ Projekta 21.1., 21.2. un 21.3. apakšpunktos atstātas noteikumos Nr.834 noteiktās prasības mērījumu veikšanas institūcijām un personām. Ņemot vērā, ka novērtēšanas objektu, kuri var apdraudēt cilvēka veselību – kosmētiskā iedeguma pakalpojuma sniedzēju būtisko prasību ievērošanu turpina uzraudzīt Inspekcija, Projekta 4.punktā noteikts, ka Projektā noteikto prasību izpildes uzraudzību (izņemot prasības reklāmas saturam un noformējumam) veiks Inspekcija. 2. Noteikumu Nr.834 19.punkts paredz, ka ierakstus par ultravioletā starojuma iekārtu lampu maiņu, to nolietojuma pakāpi, kā arī tehniskajām pārbaudēm veic vienu reizi mēnesī. Taču ņemot vērā to, ka ikdienā nav nepieciešamības veikt šos ierakstus tik bieži (ultravioletā starojuma iekārtu lampu maiņa nenotiek tik bieži, kā arī tehniskās apkopes pasākumi nav paredzēti reizi mēnesī), ir lietderīgi noteikt, ka ierakstus par tehniskajām ultravioletā starojuma iekārtu apkopēm veic pēc attiecīgās darbības veikšanas, nenosakot laika ierobežojumu. Tādēļ, lai samazinātu nevajadzīgu slogu pakalpojumu sniedzējiem, tiek svītrota obligātā prasība pakalpojumu sniedzējam nodrošināt ierakstu veikšanu par ultravioletā starojuma iekārtu lampu maiņu, to nolietojuma pakāpi, kā arī jebkurām tehniskajām pārbaudēm vienu reizi mēnesī. Prasība nodrošināt ierakstu veikšanu, noteikta Projekta 22.punktā bez prasības to darīt katru gadu, bet gan pēc attiecīgo darbību veikšanas (lampu nomaiņa, tehniskās pārbaudes). 3. Tā kā Projekta mērķis ir noteikt minimālās prasības pakalpojuma sniedzēja zināšanām higiēnas un epidemioloģiskās drošības jomā, lai varētu sniegt drošu un kvalitatīvu pakalpojumu, līdzīgi kā tas ir tetovēšanas un pīrsinga pakalpojuma sniedzējiem, Projekta 25.punktā noteiktas prasības nodarbināto personu minimālajām zināšanām higiēnas jomā. Projekta 4.pielikums - Apmācību programma par higiēnas prasībām nav paredzēta kā profesionālās pilnveides un profesionālās ievirzes izglītības programma, bet gan kā higiēnas prasību apguves programma pakalpojuma sniedzēju nodarbinātajām personām, kurām nav medicīniskās izglītības dokumenta, kas apliecinātu, ka ir apgūtas zināšanas par higiēnas prasībām, jo paaugstināta riska subjektu pienākums ir nodrošināt drošu pakalpojumu sniegšanu. Saskaņā ar Ārstniecības likuma 1.panta 8.punktu medicīniskā izglītība ir likumā noteiktajā kārtībā atzītai izglītības programmai atbilstošs zināšanu un prasmju kopums medicīnas jomā, ko apliecina izglītības iestādes izsniegts izglītības dokuments. Tādēļ Projekta 25.punktā noteiktais medicīniskās izglītības dokuments ir jebkurš dokuments, kas apliecina medicīnisko izglītību.   Apmācību programmu pasniedz apmācīttiesīga institūcija - mācību centri vai citas institūcijas, kurām ir tiesības veikt apmācību.  Izglītības likuma 46.panta 5.daļā ir noteikts, ka izglītības iestādes, kuru uzdevumos ietilpst pieaugušo izglītības programmu īstenošana, ir tiesīgas īstenot pieaugušo neformālās izglītības programmas bez licences saņemšanas, bet citas juridiskās un fiziskās personas, kuras nav reģistrētas Izglītības iestāžu reģistrā, — pēc licences saņemšanas pašvaldībā. Tas nozīmē, ka apmācīttiesīga institūcija, kura var īstenot apmācību programmu pieaugušajiem var būt vai nu izglītības iestāde, kas reģistrēta izglītības iestāžu reģistrā, kurš satur informāciju arī par licencētām vai akreditētām izglītības programmām, vai arī juridiska vai fiziska persona, kura nav reģistrēta, bet kurai ir konkrētās pašvaldības, kurā teritorijā notiks apmācības, licence veikt šo apmācību programmu. Kā arī apmācīttiesīgajai institūcijai ir tiesības pēc apmācību programmas beigām izsniegt pašas apstiprinātu apliecību par apmācību programmas apgūšanu. Piemēram, šobrīd apmācību programmu par kosmētiskā iedeguma iegūšanas pakalpojuma sniegšanu, piedāvā BUTS un PSI mācību centri.   1. Lai nodrošinātu atbilstošu kosmētiskā iedeguma pakalpojumu sniedzēju kvalifikāciju, ir nepieciešams pilnveidot šīm nodarbinātajām personām paredzēto higiēnas apmācību programmu un citas prasības kosmētiskā iedeguma pakalpojumu sniedzēju kvalifikācijai. Pamatojoties uz biedrības „Dermatologi pret ādas vēzi” ieteikumiem ir nepieciešams veikt šādas izmaiņas noteikumos Nr.834.:    1. 23.punkta prasībās, Projekta 4.pielikumā nosakot, ka personai, lai iegūtu apliecību par apmācību programmas apguvi, ir jānokārto zināšanu pārbaude, kas apliecinātu, ka apmācību programma tiešām ir apgūta. Kā arī veikt izmaiņas 23.punktā, nosakot Projekta 26.punktā prasību, ka apmācību programmas Vispārīgās daļas tēmu apmācībā ir obligāta ārstniecības personas dalība, ņemot vērā, ka apmācību programmas tēmas skar cilvēka ādas uzbūvi, struktūru un funkcijas, ādas fototipus, ultravioletā starojuma radītās akūtās un hroniskās sekas, kancerogēno ietekmi, kontrindikācijas kosmētiskā iedeguma pakalpojumiem, kā arī ultravioletā starojuma ietekmi uz cilvēka organismu, tai skaitā, melanīna veidošanās procesu    2. 24.punkta prasībās, Projekta 27.punktā nosakot, ka apliecība, kas izsniegta personai par apmācību programmas apgūšanu, ir derīga piecus gadus no tās izsniegšanas dienas, pamatojot, ka zināšanu atkārtošanu nav nepieciešams veikt tik bieži (reizi divos gados) kā bija noteikts iepriekš. Tā kā kosmētiskā iedeguma pakalpojumu sniedzēju nodarbināto personu darbs ir tieši saistīts ar risku citu cilvēku veselībai un ultravioletā starojuma iekārtu jomā notiek jaunāku tehnoloģiju izstrāde, dažādu jaunu iekārtu ar specifiskiem lietošanas parametriem ieviešana tirgū un tiek atklāti jauni pierādījumi par ultravioletā starojuma iekārtu izmantošanas risku, jo uzkrājas statistikas un pētījumu dati par ultravioleto starojuma izraisītajām kontrindikācijām, komplikācijām, saslimšanām, pakalpojuma sniedzēja nodarbinātajai personai reizi piecos gados ir atkārtoti jāapgūst apmācību programma;    3. pielikumā „Apmācību programma "Kosmētiskā iedeguma pakalpojumam noteiktās higiēnas prasības"” I. sadaļas prasībās, Projekta 4.pielikumā par apmācību programmu precizēt tēmas, kuras nepieciešams apgūt nodarbinātajai personai. 2. Noteikumu Nr.834 25.punkts paredz prasības solārijā nodarbinātajai personai veikt obligātās veselības pārbaudes. Taču ņemot vērā, ka Ministru kabineta 2001.gada 27.novembra noteikumu Nr.494 “Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm” 2.punktā jau ir veikts to darbu uzskaitījums, kuri saistīti ar iespējamu risku citu cilvēku veselībai, un kuros nodarbinātajām personām ir jāveic obligātās veselības pārbaudes, uzskatām, ka nav lietderīgi dublēt normatīvo aktu prasības un tādēļ noteikumu Nr.834 25.punkts ir jāsvītro. 3. Ņemot vērā, ka pasaulē aizvien vairāk tiek veikti dažādi pētījumi un atklātas jaunas sakarības saistībā ar ultravioletā starojuma iekārtu lietošanu, ir nepieciešams veikt grozījumus noteikumu Nr.834 pielikumā par patērētājam sniedzamo informāciju, Projekta 2.pielikumā precizējot un papildinot patērētājam sniedzamo informāciju par ultravioletā starojuma radītajiem riskiem veselībai un kosmētiskā iedeguma pakalpojuma saņemšanas nosacījumiem.   Tā kā ultravioletā starojuma iekārtu izmantošana nepilngadīgajiem un personām virs 40 gadu vecuma, ir saistīta ar ievērojami augstāku ādas vēža attīstības risku, noteikumu Nr.834 1.pielikuma par patērētājam sniedzamo informāciju prasības ir paredzēts papildināt ar informāciju par ultravioletā starojuma pakalpojuma sniegšanu pilngadīgajām personām un ieteikumiem neizmantot iekārtas pēc 40 gadu vecuma.  Ir pierādīts, ka ultravioletais starojums, kas saņemts atrodoties saulē, un arī ultravioletā starojuma iekārtas lietošanas laikā uzņemtais ultravioletais starojums organismā summējas un uzkrājas[[7]](#footnote-7), tādējādi radot paaugstinātu risku saslimt ar ādas vēzi, tādēļ pielikumā par apmācību programmas apliecību ir jāiekļauj informācija par ultravioletā starojuma kumulatīvo iedarbību, īpaši attiecībā uz personām, kuras ikdienā strādā ārpus telpām.  Riska samazināšanai noteikumu Nr.834 pielikumā par patērētājam sniedzamo informāciju jāiekļauj arī informācija par ultravioletā starojuma iekārtu lietošanas ierobežojumiem, atkarībā no personas ādas fototipa, ādas veidojumu veida un daudzuma (dzimumzīmēm, kārpām, papilomām u.tml.) un iedzimtiem ādas veidojumiem7; kā arī par ādas pigmentācijas izmaiņām, kas norāda uz paaugstināta ādas vēža risku[[8]](#footnote-8).  Tā kā tiek uzskatīts, ka personām, kuru tuvākajiem radiniekiem (tēvs, māte, brālis, māsa) ir bijuši ādas vēža saslimšanas gadījumi, ir divas, trīs reizes lielāks risks saslimt ar ādas vēzi8, noteikumu Nr.834 pielikumā par patērētājam sniedzamo informāciju jāiekļauj informācija par prasībām pakalpojuma sniegšanai arī šīm personām.  Ir pierādījumi, ka grūtniecības laikā ir augstāks ļaundabīgā ādas audzēja – melanomas, attīstības risks[[9]](#footnote-9), līdz ar to ultravioletais starojums ir kā papildus riska faktors, kas grūtniecības laikā palielina iespēju saslimt ar melanomu[[10]](#footnote-10), tādēļ noteikumu Nr.834 pielikumā par patērētājam sniedzamo informāciju jāiekļauj informācija par paaugstinātu risku grūtniecības laikā.  Saskaņā ar pēdējos gados pasaulē veiktajiem pētījumiem ultravioletā starojuma iekārtu starojuma bioloģiskā aktivitāte ir 10-15 reizes augstāka par saules starojuma aktivitāti Austrālijā. Eiropas Savienībā vairākās valstīs un Latvijā esošā starojuma intensitātes norma 0.33 W/m2 atbilst UV indeksam 12-13 un minimālā eritēmas deva personai ar II ādas fototipu tiek sasniegta jau pēc 12.6 minūtēm. Tādēļ Projekta pielikumā par patērētājam sniedzamo informāciju jāiekļauj informācija par ultravioletā starojuma iekārtas izmantošanas ilgumu vienā reizē, nosakot, ka jāievēro vienas sauļošanās reizes ilgums: 8 – 12 minūtes.   1. Papildinātas prasības pakalpojuma sniedzējam nodrošināt, ka nodarbinātajai personai ir atbilstošas teorētiskās zināšanas par ādas tipiem, kas nepieciešams, lai nodarbinātā persona kvalitatīvi un pareizi sniegtu patērētājam informāciju par ultravioletā starojuma radītajiem riskiem veselībai un kosmētiskā iedeguma pakalpojuma sniegšanas nosacījumiem, kas noteikti Projekta 2.pielikumā. 2. Ņemot vērā, ka ar šo Projektu tiks aizstāti noteikumi Nr.834, Projektā iekļauts 28.punkts par noteikumu Nr.834 atzīšanu par spēku zaudējušiem. 3. Tā kā Projekts paredz izmainītu apmācību programmu, lai pakalpojumu sniedzēji sagatavotos prasību izpildei, Projekta 29.punktā noteikts pārejas laiks.   **Tā kā grozījumu apjoms noteikumu Nr.834 grozījumu projekta izstrādes beigās pārsniedza pieļaujamo, Veselības ministrija ir sagatavojusi Ministru kabineta noteikumu projektu „Higiēnas prasības kosmētiskā iedeguma pakalpojuma sniegšanai ”, izsakot noteikumus Nr.834 jaunā redakcijā.** |
| 3. | Projekta izstrādē iesaistītās institūcijas | Inspekcija un Slimību profilakses un kontroles centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kosmētiskā iedeguma pakalpojuma sniedzēji un patērētāji.  Personas, kas sniedz nodarbināto personu apmācības par higiēnas prasībām kosmētiskā iedeguma pakalpojumu sniegšanai. Inspekcija. Patērētāju tiesību aizsardzības centrs. |
| 2. | Tiesiskā regulējuma ietekme uz tautsaimniecību un administratīvo slogu | Projekta izstrāde nodrošinās patērētājiem iespēju saņemt drošāku un higiēnas prasībām atbilstošu pakalpojumu, tai skaitā mazinot onkoloģisko slimību provocējošo faktoru risku.  Lai samazinātu nevajadzīgu slogu pakalpojumu sniedzējiem, tiek svītrota obligātā prasība veikt uzskaiti par pakalpojuma sniegšanas vietas telpas, iekārtas vai aprīkojuma tīrīšanu vai dezinfekciju. Kā arī, lai samazinātu slogu pakalpojumu sniedzējiem, tiek svītrota obligātā prasība pakalpojumu sniedzējam nodrošināt ierakstu veikšanu par ultravioletā starojuma iekārtu lampu maiņu, to nolietojuma pakāpi, kā arī jebkurām tehniskajām pārbaudēm vienu reizi mēnesī. Prasība nodrošināt ierakstu veikšanu paliek spēkā bez prasības to darīt katru gadu, bet gan pēc attiecīgo darbību veikšanas (lampu nomaiņa, tehniskās pārbaudes).  Tiek ieviesta prasība apmācību programmas nodrošināšanā piesaistīt ārstniecības personu, kas iespējams varētu sadārdzināt apmācību programmas izmaksas. Šo sadārdzinājumu nav iespējams objektīvi prognozēt, jo izmaksas var atšķirties atkarībā no tā, kādas samaksas likmes pašreiz ir noteikuši dažādie apmācību programmas nodrošinātāji un saskaņā ar kādiem nosacījumiem.  Tiek ieviests informācijas sniegšanas pieprasījums pakalpojuma sniedzējiem – nodrošināt katram patērētājam vienu A4 aptaujas anketu pirms pakalpojuma sniegšanas, ka arī tiek ieviests administratīvais slogs patērētājam - aptaujas anketas aizpildīšana. |
| 3. | Administratīvo izmaksu monetārs novērtējums | 1. Tiek ieviests informācijas sniegšanas pieprasījums pakalpojuma sniedzējiem – nodrošināt katram patērētājam vienu A4 aptaujas anketu pirms pakalpojuma sniegšanas. Ietekmētā sabiedrības mērķgrupa ir kosmētiskā iedeguma pakalpojumu sniedzēji.   -Saskaņā ar Inspekcijas datiem, 2018. gadā Inspekcijas uzraudzībā ir 556 objekti, kas sniedz solārija pakalpojumus. No tiem 111 ir solārija studijas un 445 citi objekti (skaist.saloni, veselības centri, peldbaseini, sporta klubi, viesnīcas).  -Nav pieejami dati par ultravioletā starojuma iekārtu lietošanas biežumu populācijā Latvijā, bet dažādās zinātniskās publikācijās[[11]](#footnote-11),[[12]](#footnote-12),[[13]](#footnote-13),[[14]](#footnote-14) par solārija lietošanas biežumu populācijā, konstatēts, ka pieaugušo vecuma grupā (>18 gadi) vismaz vienreiz dzīvē solārija pakalpojumus ir izmantojuši: pasaulē 35,7%, Ziemeļeiropā un Rietumeiropā vidēji 42%, Vācijā 46,7%, ASV 35%, Austrālijā 11% pieaugušo. Savukārt pieaugušo vecuma grupā (>18 gadi) solārija pakalpojumus pēdējā gada laikā, skaitot no dažādu pētījumu sākšanas izmantojuši, pasaulē 14%, Ziemeļeiropā un Rietumeiropā 21%, Vācijā 21%, ASV 13%, Austrālijā 2%, Francijā 13.4% un 15% (divu pētījumu dati) respondentu.  Ņemot vērā augstāk minēto un prasību sniegt pakalpojumu pilngadīgām personām, potenciālais Latvijas iedzīvotāju skaits, kas katru gadu izmantos kosmētiskā iedeguma pakalpojumus, ir vecuma grupā 18-70 gadi. Vadoties no datiem pēc citu Ziemeļeiropas valstu pieredzes, jāizmanto populācijas solāriju apmeklējuma biežums gada laikā 21 %. Kā arī jāņem vērā, ka pie viena pakalpojuma sniedzēja aizpildītā anketa ir derīga sešus mēnešus no tās aizpildīšanas dienas, tātad tiek aizpildīta maksimāli divas reizes gadā.  -Saskaņā ar Centrālā statistikas biroja datiem *(ISG022. Pastāvīgo iedzīvotāju skaits un vecuma struktūra 2017.gada sākumā (pa 5 gadu vecuma grupām)*, 2017.gadā vecuma grupā no 20-70 gadiem bija 1 180 943 pieaugušo.  Tādējādi potenciālie kosmētiskā iedeguma pakalpojuma saņēmēji ik gadu varētu būt 21% no 1 180 943 = 247998.  -Patērētāju skaits uz vienu pakalpojuma sniedzēju gadā = 247998 / 556 (kosmētiskā iedeguma pakalpojumu sniedzēju skaits) = 446**.**  -Anketu skaits uz vienu pakalpojuma sniedzēju gadā = 446 x 2 (divas anketas uz vienu patērētāju gadā)= **892**.  **-**Saskaņā ar valsts ieņēmumu dienesta informāciju par darba vietām 2018.gada janvārī, atbilstoši profesiju klasifikatoram, vidējā stundas tarifa likme solārijā nodarbinātajai personai *(5142 Skaistumkopšanas un tai radniecīgu jomu speciālisti; 514216)* ir 3,09 EUR.  -Pakalpojumu sniedzēja nodarbinātās personas patērētais laiks vienai anketai: vienas A4 lapas izdrukai = 1 min + palīdzības sniegšana patērētājam veidlapas aizpildīšanas nodrošināšanā 4 min = 5 min = 0,083 h. -Vienas melnbaltas vienpusējas A4 lapas izdrukas cena (izdruku skaitam sākot no 1) ir no 0,05 – 0,075 EUR ar PVN).  C = (f x l) x (n x b) + \*  C = administratīvo izmaksu monetārs novērtējums;  f = prasības izpildei patērētie finanšu resursi jeb darba samaksa;  l = patērētais laiks izteikts stundās;  n = personu skaits, kam jāpilda informācijas prasība;  b = prasības biežums gada ietvaros;  \*Papildu izmaksas  -Izmaksu aprēķins, lai nodrošinātu katram patērētājam vienu A4 aptaujas anketu pirms katras pakalpojuma sniegšanas: C vienam pakalpojumu sniedzējam gadā = (3,09 EUR x 0,083h) x (1 x 892) + (892 x 0,075 EUR) = (0,26 x 892) + 66.09 = 231.92 + 66.09 = 298.01 EUR (uz 892 patērētājiem/gadā). 0,33 EUR (uz vienu patērētāju). Anketas nodrošināšana patērētajam neparedz atskaišu sniegšanu valsts iestādei vai procesa kvalitātes nodrošināšanu, bet veselības risku samazināšanu patērētājam. Ādas audzēju risks nav salīdzināms ar 5 min administratīvo slogu uz vienu patērētāju.   1. Tā kā tiek ieviests informācijas sniegšanas pieprasījums pakalpojuma sniedzējiem – nodrošināt katram patērētājam vienu A4 aptaujas anketu pirms pakalpojuma sniegšanas, tiek ieviests arī administratīvais slogs patērētājam - aptaujas anketas aizpildīšana.   Izmaksu novērtējumam pieņemts, ka patērētājs aizpilda anketu divas reizes gadā, nemaina kosmētiska iedeguma pakalpojuma sniedzēju, vienas anketas aizpildīšanai patērē piecas minūtes laika.  Saskaņā ar Valsts ieņēmumu dienesta [informāciju par vidējām stundas tarifa likmēm periodā no 2017.gada aprīļa līdz decembrim](https://www.vid.gov.lv/dokumenti/noderigi/publisko%20iepirkumu%20likuma%20normu%20piemerosana/info%20par%20vid%20stundas%20tarifa%20likm_%20no%202014.gada%20novembra%20lidz%202015.gada%20julijam.xlsx), visu profesiju pamatgrupu vidējā stundas tarifa likme valstī bija 6,02 EUR.  Izmaksu aprēķins vienam kosmētiskā iedeguma pakalpojuma saņēmējam A4 aptaujas anketas aizpildīšanai pirms pakalpojuma saņemšanas divas reizes gadā:  C= (6,02 EUR x 0,083 h) x (1 x 2) = 0,49 x 2 = 0,99 EUR. |
| 4. | Cita informācija | Nav |

|  |  |  |
| --- | --- | --- |
| V. Tiesību akta projekta atbilstība Latvijas Republikas starptautiskajām saistībām | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| 1.tabula. Tiesību akta projekta atbilstība ES tiesību aktiem | | | |
| Attiecīgā ES tiesību akta datums, numurs un nosaukums | Ar normatīvo aktu tiek ieviestas šāda Eiropas Savienības tiesību akta prasības:  MK noteikumu projekts šo jomu neskar. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?  Kādēļ? | | Projekts šo jomu neskar. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Par Projektu ir jāpaziņo Eiropas Komisijai un Eiropas Savienības dalībvalstīm atbilstoši Eiropas Parlamenta un Padomes 2015.gada 9.septembra direktīvai (ES) 2015/1535, ar ko nosaka informācijas sniegšanas kārtību tehnisko noteikumuun Informācijas sabiedrības pakalpojumu noteikumu jomā. Veselības ministrija saskaņā ar Ministru kabineta 2010.gada 23.februāra instrukciju Nr.1 „Kārtība, kādā valsts pārvaldes iestādes sniedz informāciju par tehnisko noteikumu projektiem” sgatavoja informāciju Ekonomikas ministrijai, kas paziņoja Eiropas Komisijai par Projektu.  Eiropas Komisija un Eiropas Savienības dalībvalstis par Projektu (Paziņošanas Nr. 2018/368/LV (Latvia)) izvērtēšanas laikaposmā no 17.07.2018. – 18.10.2018. iebildumus nesniedza un Projekts uzskatāms par saskaņotu. | |
| Cita informācija | | Nav. | |

|  |  |  |
| --- | --- | --- |
| 2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem  **Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā |
| Noteikumu projekts šo jomu neskar. | Projekts šo jomu neskar. | Projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | |
| Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts par Noteikumu Nr.834 grozījumiem (kas ir iekļauti jaunajā noteikumu projektā) no 2014.gada 25.novembra līdz 2014.gada 25.decembrim tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”.  Projekts par Noteikumu Nr.834 izdošanu jaunā redakcijā no 2015.gada 21.septembra līdz 2015.gada 20.oktobrim tika ievietots Veselības ministrijas mājas lapas sadaļā „Sabiedrības līdzdalība, Publiskā apspriešana”.  Pēc Projekta izsludināšanas Valsts sekretāru sanāksmē informācija par Projektu tika ievietota Veselības ministrijas mājas lapas sadaļā „Aktualitātes”. Pēc Projekta izstrādes paredzēts informāciju par kosmētiskā iedeguma pakalpojuma riskiem un pakalpojuma sniegšanu pilngadīgām personām, ievietot Veselības ministrijas un Inspekcijas mājas lapās, kā arī elektroniski izplatīt izglītības iestādēm, kas nodrošina nepilngadīgu personu apmācību. |
| 2. | Sabiedrības līdzdalība projekta izstrādē | Projekta par Noteikumu Nr.834 grozījumiem izstrādē piedalījās biedrība „Dermatologi pret ādas vēzi”, Latvijas Dermatologu biedrība, Patērētāju tiesību aizsardzības centrs, Finanšu ministrija, Slimību profilakses un kontroles centrs un Inspekcija.  Projekta par Noteikumu Nr.834 izdošanu jaunā redakcijā izstrādē piedalījās biedrība „Dermatologi pret ādas vēzi”, Inspekcija.  Projektā ir iekļauti visi grozījumi, kas diskutēti grozījumu projekta izstrādes laikā un papildus prasības noteikumu Nr.834. 7. un 14. punktā noteiktajām prasībām, kas saskaņotas ar Inspekciju un daļēji saskaņotas ar Biedrības „Dermatologi pret ādas vēzi” valdes priekšsēdētāju R.Karlu. |
| 3. | Sabiedrības līdzdalības rezultāti | Sabiedrība ar Veselības ministrijas mājas lapā ievietoto noteikumu projektu par Noteikumu Nr.834 grozījumiem varēja iepazīties un izteikt savu viedokli no 2014.gada 25.novembra līdz 2014.gada 25.decembrim. Sabiedrības priekšlikumi vai iebildumi par noteikumu projektu netika saņemti.  Sabiedrība ar Veselības ministrijas mājas lapā ievietoto Projektu par Noteikumu Nr.834 jaunu redakciju varēja iepazīties un izteikt savu viedokli no 2015.gada 21.septembra līdz 2015.gada 20.oktobrim. Sabiedrības priekšlikumi vai iebildumi par Projektu netika saņemti.  Projekts kopumā tiek atbalstīts. Biedrība „Dermatologi pret ādas vēzi” uzskata, ka patērētājam ir jāparakstās par to, ka tas ticis informēts par veselības kaitējumu pirms katra pakalpojuma saņemšanas, nevis vienreiz 6 mēnešos. Šis iebildums nav ticis ņemts vērā, jo patērētājs jau pirmajā reizē ir informēts par kaitīgumu, parakstījis apliecinājumu, kā arī nodarbinātajai personai ir pienākums patērētāju mutiski informēt par veselībai radītajiem riskiem pirms katra pakalpojuma sniegšanas, iekļaut šo informāciju patērētāja uzskaites kartē, kā arī izvietot to pakalpojuma sniegšanas vietā tā, lai tā būtu labi ieraugāma un salasāma. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Inspekcija un Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros.  Inspekcija Projektā paredzētos pasākumus nodrošinās tai piešķirto valsts budžeta līdzekļu ietvaros.  Projekts šo jomu neskar. |
| 3. | Cita informācija | Inspekcija un Patērētāju tiesību aizsardzības centrs Projektā paredzētos pasākumus nodrošinās tiem piešķirto valsts budžeta līdzekļu ietvaros. |

Anotācijas III. un IV. sadaļa – Projekts šīs jomas neskar.

Veselības ministre                                  Anda Čakša

Vīza: Valsts sekretāra p.i. Daina Mūrmane - Umbraško

Būmane 67876148

dace.bumane@vm.gov.lv

1. Tanning bed usage patterns among adolescents in Latvia R.Karls et al. , RSU [↑](#footnote-ref-1)
2. <http://ec.europa.eu/health/scientific_committees/opinions_layman/en/sunbeds/#2> – [↑](#footnote-ref-2)
3. <http://www.icnirp.org/en/applications/sunbeds/index.html> [↑](#footnote-ref-3)
4. <http://www.who.int/uv/resources/en/recsunbed.pdf> [↑](#footnote-ref-4)
5. <http://www.who.int/uv/publications/en/sunbeds.pdf?ua=1> [↑](#footnote-ref-5)
6. <http://www.iarc.fr/en/media-centre/iarcnews/2009/sunbeds_uvradiation.php> [↑](#footnote-ref-6)
7. <http://ec.europa.eu/health/archive/ph_risk/committees/04_sccp/docs/sccp_oc03_021.pdf> [↑](#footnote-ref-7)
8. <http://www.cancer.net/cancer-types/melanoma/risk-factors-and-prevention> [↑](#footnote-ref-8)
9. <http://www.ncbi.nlm.nih.gov/pubmed/22031244> [↑](#footnote-ref-9)
10. <http://www.ncbi.nlm.nih.gov/pubmed/25669167> [↑](#footnote-ref-10)
11. International Prevalence of Indoor Tanning A Systematic Review and Meta-analysis. JAMA Dermatol. 2014;150(4):390-400. doi:10.1001/jamadermatol.2013.6896. [↑](#footnote-ref-11)
12. Prevalence of sunbed use, and characteristics and knowledge of sunbed users: results from the French population-based Edifice Melanoma survey, Journal of the European Academy of Dermatology and VenereologyVolume 29, Issue Supplement s2, 13 JAN 2015. [↑](#footnote-ref-12)
13. Trends in reported sun bed use, sunburn, and sun care knowledge and attitudes in a U.K. region: results of a survey of the Northern Ireland population. Br J Dermatol 2010; 163:1269–1275. [↑](#footnote-ref-13)
14. Sunbed Use in German Adults: Risk Awareness Does Not Correlate With Behaviour. Acta Derm Venereol 2009; 89: 470–475. [↑](#footnote-ref-14)